CELEX: 32018D0136
Language: sl
Date: 2018-01-25 00:00:00
Title: Izvedbeni sklep Komisije (EU) 2018/136 z dne 25. januarja 2018 o imenovanju referenčnega laboratorija Evropske unije za slinavko in parkljevko ter spremembi Priloge II k Direktivi Sveta 92/119/EGS o referenčnem laboratoriju Evropske unije za vezikularno bolezen prašičev (notificirano pod dokumentarno številko C(2018) 299) (Besedilo velja za EGP. )

27.1.2018   
            
            
               SL
            
            
               Uradni list Evropske unije
            
            
               L 24/3
            
         IZVEDBENI SKLEP KOMISIJE (EU) 2018/136
   z dne 25. januarja 2018
   o imenovanju referenčnega laboratorija Evropske unije za slinavko in parkljevko ter spremembi Priloge II k Direktivi Sveta 92/119/EGS o referenčnem laboratoriju Evropske unije za vezikularno bolezen prašičev
   
      
         (notificirano pod dokumentarno številko C(2018) 299)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (1) ter zlasti člena 24(2) Direktive,
   ob upoštevanju Direktive Sveta 2003/85/ES z dne 29. septembra 2003 o ukrepih Skupnosti za obvladovanje slinavke in parkljevke, o razveljavitvi Direktive 85/511/EGS in odločb 89/531/EGS in 91/665/EGS ter o spremembi Direktive 92/46/EGS (2) in zlasti člena 69(1) Direktive,
   ob upoštevanju naslednjega:
   
               (1)
            
            
               Direktiva Sveta 92/119/EGS določa splošne nadzorne ukrepe Unije, ki jih je treba izvajati v primeru izbruha, med drugim, vezikularne bolezni prašičev. V točki 6 Priloge II k Direktivi 92/119/EGS je naveden referenčni laboratorij Evropske unije za vezikularno bolezen prašičev, ki je bil imenovan za izvajanje funkcij in nalog iz Priloge III k navedeni direktivi.
            
         
               (2)
            
            
               Direktiva 2003/85/ES določa minimalne nadzorne ukrepe, ki jih je treba izvajati v primeru izbruha slinavke in parkljevke. Direktiva 2003/85/ES med drugim določa, da je referenčni laboratorij Evropske unije za slinavko in parkljevko imenovan za izvajanje funkcij in nalog iz Priloge XVI k navedeni direktivi. Posledično je bil z Izvedbenim sklepom Komisije 2012/767/EU (3) imenovan referenčni laboratorij Evropske unije za slinavko in parkljevko.
            
         
               (3)
            
            
               Zaradi uradnega obvestila Združenega kraljestva v skladu s členom 50 Pogodbe o Evropski uniji bo laboratorij, naveden v Prilogi II k Direktivi 92/119/EGS kot referenčni laboratorij Evropske unije za vezikularno bolezen prašičev in z Izvedbenim sklepom 2012/767/EU naknadno imenovan za referenčni laboratorij Evropske unije za slinavko in parkljevko, moral prenehati z izvajanjem svojih funkcij referenčnega laboratorija Evropske unije za navedeni bolezni.
            
         
               (4)
            
            
               Komisija je v tesnem sodelovanju z državami članicami izvedla razpis za izbiro in imenovanje referenčnega laboratorija Evropske unije za slinavko in parkljevko ob upoštevanju meril tehnične in znanstvene usposobljenosti laboratorija in strokovnega znanja zaposlenih.
            
         
               (5)
            
            
               Po zaključku izbirnega postopka je bil izbran konzorcij ANSES & CODA-CERVA, ki sta ga ustanovila laboratorij za zdravje živali agencije za hrano, okolje ter zdravje in varnost pri delu (ANSES), Maisons-Alfort, Francija, ter veterinarski in agrokemijski raziskovalni center (CODA-CERVA), Uccle, Belgija.
            
         
               (6)
            
            
               Da bi se izognili oviranju dejavnosti referenčnega laboratorija Evropske unije za slinavko in parkljevko in na novo imenovanemu referenčnemu laboratoriju Evropske unije zagotovili dovolj časa, da postane v celoti operativen, je primerno, da se ukrepi iz tega sklepa začnejo uporabljati s 1. januarjem 2019.
            
         
               (7)
            
            
               Evropska agencija za varnost hrane je v znanstvenem mnenju o vezikularni bolezni prašičev (4) navedla, da vezikularna bolezen prašičev ne more več prerasti v epidemijo in se lahko z laboratorijskim testiranjem hitro diagnosticira. Hkrati se je epidemiološko stanje v zvezi z vezikularno boleznijo prašičev v Evropski uniji bistveno izboljšalo, zadnji primeri pa so bili odkriti šele z laboratorijskim testiranjem vzorcev iz majhne regije v eni sami državi članici. Od leta 2014 vezikularna bolezen prašičev ni več na seznamu obvezno prijavljivih bolezni Svetovne organizacije za zdravje živali (OIE) (5).
            
         
               (8)
            
            
               Čeprav bosta direktivi 92/119/EGS in 2003/85/ES razveljavljeni z 21. aprilom 2021 v skladu s členom 270 Uredbe (EU) 2016/429 Evropskega parlamenta in Sveta (6), je slinavka in parkljevka navedena v členu 5(1) navedene uredbe, vezikularna bolezen prašičev pa v Prilogi II k navedeni uredbi. V skladu s členom 275 navedene uredbe se seznam bolezni iz Priloge II pregleda najpozneje 20. aprila 2019. Iz zgoraj navedenih znanstvenih in tehničnih razlogov vezikularna bolezen prašičev ne izpolnjuje meril za uvrstitev iz člena 5(3) Uredbe (EU) 2016/429.
            
         
               (9)
            
            
               Poleg tega so vezikularna bolezen prašičev in druge vezikularne bolezni del nekaterih funkcij in nalog referenčnega laboratorija Evropske unije za slinavko in parkljevko, opredeljenih v Prilogi XVI k Direktivi 2003/85/ES, zlasti glede zmogljivosti nacionalnih referenčnih laboratorijev in referenčnega laboratorija Evropske unije za izvedbo diferencialnih diagnostičnih testov pri slinavki in parkljevki. Vsi ti elementi skupaj omogočajo, da se prekine imenovanje referenčnega laboratorija Evropske unije za vezikularno bolezen prašičev.
            
         
               (10)
            
            
               Sklic na laboratorij v Prilogi II k Direktivi 92/119/EGS bi bilo treba črtati. Prilogo II k Direktivi 92/119/EGS bi bilo zato treba ustrezno spremeniti.
            
         
               (11)
            
            
               Zaradi jasnosti bi bilo treba Izvedbeni sklep 2012/767/EU razveljaviti z učinkom od 1. januarja 2019, ko bo na novo imenovani referenčni laboratorij Evropske unije za slinavko in parkljevko začel izvajati svoje funkcije in naloge.
            
         
               (12)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   Konzorcij ANSES & CODA-CERVA, ki sta ga ustanovila laboratorij za zdravje živali agencije za hrano, okolje ter zdravje in varnost pri delu (ANSES), Maisons-Alfort, Francija, in veterinarski in agrokemijski raziskovalni center (CODA-CERVA), Uccle, Belgija, se imenuje za referenčni laboratorij Evropske unije za slinavko in parkljevko za nedoločeno obdobje.
   Člen 2
   V Prilogi II k Direktivi 92/119/EGS se črta točka 6.
   Člen 3
   Izvedbeni sklep 2012/767/EU se razveljavi z učinkom 1. januarja 2019.
   Sklici na razveljavljeni izvedbeni sklep se razumejo kot sklici na ta sklep.
   Člen 4
   Ta sklep se uporablja od 1. januarja 2019.
   Člen 5
   Ta sklep je naslovljen na države članice.
   
      V Bruslju, 25. januarja 2018
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 62, 15.3.1993, str. 69.
   
      (2)  UL L 306, 22.11.2003, str. 1.
   
      (3)  Izvedbeni sklep Komisije 2012/767/EU z dne 7. decembra 2012 o imenovanju referenčnega laboratorija EU za slinavko in parkljevko in o razveljavitvi Odločbe 2006/393/ES (UL L 337, 11.12.2012, str. 54).
   
      (4)  Svet EFSA za zdravje in zaščito živali (AHAW): Znanstveno mnenje o vezikularni bolezni prašičev in vezikularnem stomatitisu. EFSA Journal 2012;10(4):2631. [97 str.] doi:10.2903/j.efsa.2012.2631.
   
      (5)  Resolucija št. 31 o spremembah Zoosanitarnega kodeksa za kopenske živali OIE, sprejeta na 82. generalnem zasedanju Svetovne organizacije za zdravje živali (OIE) od 25. do 30. maja 2014 v Parizu v Franciji.
   
      (6)  Uredba (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (UL L 84, 31.3.2016, str. 1).